Sarajevo, 22.06.2020.

**MFS-EMMAUS RASPISUJE NAGRADNI KONKURS**

**STOP NASILJU NAD DJECOM!**

**ZA IMPLEMENTACIJU IDEJA PROMOCIJE SPRJEČAVANJA SVIH OBLIKA NASILJA NAD DJECOM**

Projekt: “Sprječavanje nasilja usmjerenog prema djeci kroz jačanje profesionalnih kapaciteta i edukacije djece o prevenciji nasilja u Bosni i Hercegovini”

Međunarodni forum solidarnosti- EMMAUS je jedna od najvećih samoodrživih domaćih nevladinih organizacija koja preko 20 godina radi na sprječavanju trgovine ljudima i ilegalnih migracija, prevencije svih oblika nasilja nad djecom, te zloupotrebe djece u digitalnom okruženju. MFS-EMMAUS je član Konzorcijuma za zaštitu djece u Bosni i Hercegovini, zajedno s organizacijama UNICEF i Save the Children. U nastavku projekta “Sprječavanje nasilja usmjerenog prema djeci kroz jačanje profesionalnih kapaciteta i edukacije djece o prevenciji nasilja u Bosni i Hercegovini” koji MFS-EMMAUS implementira uz podršku UNICEF-a i Vlade Švedske, planiran je nastavak edukativnih i promotivnih aktivnosti, kako bi se djeca, roditelji i svi ostali građani educirali o različitim oblicima nasilja, prevencije i prijavljivanja istog. **Jedna od aktivnosti predviđena projektom je konkurs za implementaciju ideja sprječavanja svih oblika nasilja nad djecom.**

**USLOVI KONKURSA**

Pozivamo vas da zajedno mijenjamo djetinjstva budućih generacija i da se priključite inicijativi “Stop nasilju nad djecom!”. Ukoliko imate ideju kako da u vašoj zajednici promovišete sprječavanje svih oblika nasilja nad djecom, prijavite se na konkurs i osvojite finansijsku podršku za implementaciju svojih ideja.

**Dvije najbolje ideje nagradićemo finansijskom podrškom uz raspoloživi fond od ukupno 3.000 KM.**

Ako imate dobru ideju i želite da se priključite, pratite sljedeće korake:

**1. Prijava -** Do **07.07.2020.** prijavite ideju, popunjavanjem formulara. Ukoliko bude potrebno, naš tim će poslati sugestije ili dodatne informacije kako bismo upotpunili prijavu;

**2. Glasanje zajednice -** Vaše ideje biće dostupne javnosti putem facebook i web platforme [www.sigurnodijete.ba](http://www.sigurnodijete.ba), a online zajednica će vas moći podržati glasanjem na facebook stranici “SIgurno dijete” od **13.07.2020. do 27.07.2020**;

3. **Proglašenje pobjednika** - 2 ideje sa najvećim brojem glasova sakupljenim tokom online glasanja biti će izabrane da implementiraju svoje ideje;

4. **Realizacija ideja -** od **15.08.2020. do 15.10.2020.-** pobjednici će u ovom periodu realizirati svoje ideje, te po završetku implementacijskog perioda podnijeti izvještaj Organizatoru.

**ORGANIZATOR KONKURSA**

Međunarodni forum solidarnosti- Emmaus (MFS-EMMAUS)

Paromlinska 10

71000 Sarajevo, Bosna i Hercegovina

+387 33 263 385

[sarajevo@mfs-emmaus.ba](mailto:sarajevo@mfs-emmaus.ba)

**DETALJI KONKURSA**

Konkurs se organizuje pod nazivom “Stop nasilju nad djecom!” i namijenjeno je pojedincima, formalnim i neformalnim grupama, udruženjima i organizacijama iz Bosne i Hercegovine. Konkurs se organizuje na internet platformi [www.sigurnodijete.ba](http://www.sigurnodijete.ba), a zainteresovani prijavljuju projekte popunjavanjem formulara dostupnog na pomenutoj platformi. Pravo učešća u konkursu „Stop nasilju nad djecom!“ imaju fizička lica, državljani Bosne i Hercegovine, neformalne grupe sačinjene od državljana Bosne i Hercegovine, organizacije i udruženja registrovana na teritoriji Bosne i Hercegovine.

**Konkurs za prijavu ideja otvoren je u periodu od 22.06.2020. do 07.07.2020. godine, uključujući granične datume.**

**DINAMIKA KONKURSA**

Proces počinje online otvaranjem Konkursa, nakon čega zainteresovani pojedinci/timovi mogu prijaviti projektne ideje popunjavanjem online formulara dostupnog na [www.sigurnodijete.ba](http://www.sigurnodijete.ba), te slanjem istog na mail [sarajevo@mfs-emmaus.ba](mailto:sarajevo@mfs-emmaus.ba).

Nakon prijave projektne ideje, ukoliko je ona u skladu sa Pravilima konkursa, Organizator odobrava ideju i objavljuje detaljne informacije o projektu na platformi [www.sigurnodijete.ba](http://www.sigurnodijete.ba). Po isteku roka za prijave projektnih ideja pregled svih kvalifikovanih prijedloga biće dostupan na facebook stranici „Sigurno dijete“, a zainteresovana javnost moći će da glasanjem bira koga želi podržati.

**Način i postupak odabira pobjednika**

Po završetku javnog glasanja na facebook stranici „Sigurno dijete“, formira se rang lista podržanih ideja.

Napomena: U slučaju izjednačenog broja glasova ili nedovoljnog broja glasova zajednice, bit će formiran stručni žiri od 3 člana/ice- 1 predstavnik/ca UNICEF-a BiH i 2 predstavnika/ce MFS-EMMAUS-a.

**Način i rok predaje nagrada**

Organizator će po okončanju konkursa pobjednike nagraditi. Dobitnici nagrada sa Organizatorom potpisuju Ugovor, gdje će biti jasno definisana prava i obaveze vezane za realizaciju pobjedničkih ideja.

**Rok za završetak implementacije ideja koje budu izabrane na konkursu je 15. oktobar 2020. godine. Učesnici su u obavezi da primljena sredstva koriste isključivo u svrhe definisane ugovorom.**

Ukoliko učesnici odustanu od realizacije ideje, dužni su da o tome pismeno obavijeste Organizatora i da primljena sredstva na ime realizacije vrate Organizatoru. Ako učesnici iskoriste sredstva mimo namjene za koju su im data, dužni su da primljena sredstva vrate Organizatoru, bez odlaganja. **Izabrane ideje se moraju implementirati u periodu od 15.08.2020. do 15.10.2020. godine.**

**NAGRADE**

Nagradni fond iznosi ukupno **3.000 KM** biće raspoređen na dva dobitnika rangirana prema ocjenama glasanja javnosti:

* **Prvorangiranom dodjeljuje novčana nagrada u iznosu od 2.000KM;**
* **Drugorangiranom dodjeljuje novčana nagrada u iznosu od 1.000KM;**

Osim novčane nagrade, izabrane ideje će dobiti mentorsku podršku za realizaciju svoje ideje.

**DISKVALIFIKACIJA IZ KONKURSA**

Učesnici koji su prilikom prijavljivanja na konkurs pružili netačne podatke gube pravo na dalje učešće u konkursu, odnosno dodjelu nagrade ako je u međuvremenu osvoje. Lica koja su dala netačne ili tuđe podatke isključivo su odgovorna za takvu zloupotrebu podataka. Korišćenje bilo kakve vrste kompjuterskog koda, virusa, ili bilo čega što može ometati, onemogućiti, nanijeti štetu ili zloupotrijebiti glasanje je zabranjeno. Takvi postupci mogu dovesti do eliminacije učesnika iz daljeg konkursa i/ili zabranu glasanja onog ko je navedena pravila prekršio. Ako se procijeni ili posumnja da neki od učesnika na bilo koji način učestvuju u neorganskom generisanju glasova (nagle promjene broja glasova, bilo kakve naznake prevarnih postupaka), Organizator zadržava pravo da ih diskvalifikuje iz konkursa i zanemari njihove glasove bez daljeg obrazloženja.

**SAGLASNOST SA PRAVILIMA**

Na Konkursu ne mogu učestvovati Organizatori Konkursa, kao i najbliži srodnici ovih lica: roditelji, djeca, supružnici, niti organizacije i/ili pojedinci koji nisu predviđeni pravilima konkursa ili su u sukobu interesa. Učesnici koji učestvuju na Konkursu nemaju pravo da zahtijevaju drugačije nagrade ili nagrade u višim iznosima od onih koje su navedene u ovim Pravilima.

**PROMOCIJA I ZAŠTITA LIČNIH PODATAKA**

Učešćem na Konkursima učesnici su saglasni da se njihovi lični podaci mogu objaviti na internet platformi [www.sigurnodijete.ba](http://www.sigurnodijete.ba), kao i na društvenim mrežama Facebook, Twitter, Instagram i YouTube.

**Pravila o privatnosti**

Učestvovanjem na Konkursu, podrazumijeva se da je Učesnik dao sljedeću izjavu u smislu propisa o zaštiti podataka o ličnosti: “Saglasan/saglasna sam i ovlašćujem Organizatora Konkursa da moju fotografiju i moje podatke, koje sam dostavio/dostavila na Konkurs, kao i moje podatke koji se u smislu Zakona smatraju ličnim podacima, može koristiti samo u svrhu i za potrebe sprovođenja Konkursa, objavljivanja pobjednika Konkursa, za vrijeme trajanja konkursa i do okončanja postupka dodjele nagrada pobjedniku i da ih u druge svrhe ne može koristiti“.

Principi obrade ličnih podataka prema Zakonu o zaštiti ličnih podataka BiH

Kontrolor je obavezan da:

a) lične podatke obrađuje na pravičan i zakonit način;

b) lične podatke koje prikuplja za posebne, izričite i zakonite svrhe ne obrađuje na bilo koji način koji nije u skladu s tom svrhom;

c) lične podatke obrađuje samo u mjeri i obimu koji je neophodan za ispunjenje određene svrhe;

d) obrađuje samo autentične i tačne lične podatke, te da ih ažurira kada je to potrebno;

e) lične podatke koji su netačni i nepotpuni, s obzirom na svrhu zbog koje su prikupljeni ili se dalje obrađuju, izbriše ili ispravi;

f) lične podatke obrađuje samo u vremenskom periodu koji je neophodan za ispunjenje svrhe u koju su podaci prikupljeni;

g) lične podatke čuva u formi koja dopušta identificiranje nosioca podataka ne duže nego što je to potrebno za svrhu u koju se podaci prikupljaju ili dalje obrađuju;

h) osigura da se lični podaci koji su prikupljeni u različite svrhe ne objedinjuju ili kombiniraju.

**AUTORSKA PRAVA**

Učešćem na konkursu, smatraće se da je učesnik dao automatski i sljedeću izjavu: „Saglasan/a sam da svi proizvodi koji nastanu kao rezultat nagradnog konkursa mogu biti korišteni u edukativne i promotivne svrhe od strane MFS-EMMAUS-a, kao suvlasnika autorskih prava”.

**ODGOVORNOST**

Organizator se ne smatra odgovornim i neće snositi odgovornost za bilo kakve posljedice, ako internet platforma [www.sigurnodijete.ba](http://www.sigurnodijete.ba) privremeno bude van funkcije uslijed tehničkih problema.

**PREKID KONKURSA**

Konkurs se može prekinuti jedino u slučaju nepredviđenih okolnosti, o čemu će učesnici odmah biti obaviješteni putem pismenog obavještenja na internet platformi [www.sigurnodijete.ba](http://www.sigurnodijete.ba), gdje će biti objavljenje infromacije o novim datumima konkusa.

**PRAVO IZMJENE OPŠTIH PRAVILA KONKURSA**

Organizator zadržava pravo da u bilo koje vrijeme, iz opravdanih razloga, izvrši izmjene Pravila ovog Konkursa, uz obavezu da takve izmjene bez odlaganja objavi na internet platformi [www.sigurnodijete.ba](http://www.sigurnodijete.ba).